**"Tasdiqlangan"**

**“Angren logistika markazi” AJning yagona aktsiyadorining 2023-yil 23-oktyabrdagi 168/09-2qr - sonli qarori bilan**

**“Angren logistika markazi"**AJ**ning ijroya organiga**

**haq to'lash tartibi to'g'risidagi
Nizom**

**I. Umumiy qoidalar**

1. Mazkur Nizom *(keyingi o'rinlarda - Nizom)* "Davlat mulkini boshqarish to'g'risida"gi O'zbekiston Respublikasi Qonuni, O'zbekiston Respublikasi Prezidentining "Davlat aktivlarini boshqarish agentligi faoliyatini samarali tashkil etish chora-tadbirlari to'g'risida" 2023 yil 24 martdagi PQ-101-son qarori, O'zbekiston Respublikasi Vazirlar Mahkamasining "Davlat ishtirokidagi jamiyatlar ijro etuvchi organi faoliyati samaradorligini baholash tizimini yanada takomillashtirish chora-tadbirlari to'g'risida" 2020 yil 9 dekabrdagi 775-son qarori va 2015 yil 28 iyuldagi 207-son qarori bilan tasdiqlangan "Davlat ulushi bo'lgan aktsiyadorlik jamiyatlari va boshqa xo'jalik yurituvchi sub'ektlar faoliyati samaradorligini baholash mezonlari to'g'risida"gi Nizom, Davlat ishtirokidagi jamiyatlar uchun korporativ boshqaruv qoidalari hamda “Angren logistika markazi” AJ (*keyingi o'rinlarda - jamiyat)* Ustaviga muvofiq ishlab chiqilgan.

2. Ushbu Nizom jamiyat ijroiya organini munosib moddiy rag'batlantirish hamda jamiyat moliya-xo'jalik faoliyati natijadorligi uchun ijroiya organi manfaatdorligini oshirish maqsadida, jamiyatning ijroiya organiga haq to'lash asosi, rag'batlantirishni hisoblash tartibi hamda to'lash manbalarini belgilaydi.

3. Jamiyatning ijroiya organi uchun haq va rag'batlantirish pullarini hisoblash va to'lashda ishtirok etadigan barcha xodimlari uchun Nizom talablari bajarilishi majburiy hisoblanadi.

4. Jamiyatning yagona aktsiyadori ijroiya organiga qo'shimcha rag'batlantirish to'lovlarini to'lamaslik va (yoki) xarajatlarni qoplamaslik to'g'risida qaror qabul qilishga, kuzatuv kengashi va uning huzuridagi Tayinlov va mukofotlash qo'mitasining *(keyingi o'rinlarda – qo'mita)* ijroiya organiga qo'shimcha rag'batlantirish to'lovlarini to'lash va (yoki) xarajatlarni qoplash bo'yicha tavsiyalarini inobatga olmaslik to'g'risida qaror qabul qilish huquqiga ega.

**II. Asosiy tushunchalar**

5. Nizomda quyidagi asosiy tushunchalar qo'llaniladi:

**Ijroiya organi –** jamiyatning kundalik faoliyatiga yakkaboshchilik asosida rahbarlik qilishni amalga oshiruvchi Bosh direktor.

**Jamiyat boshqaruv organi –**yagona aktsiyadori, kuzatuv kengashi.

**Biznes-reja** – jamiyat moliya-xo'jalik faoliyatining asosiy reja ko'rsatkichlarini hamda hisobot davri uchun ko'rsatkichlarni choraklar kesimidagi maqsadli qiymatlarini aks ettiruvchi, boshqaruv organi tomonidan tasdiqlangan (ma'qullangan) hujjat.

**Samaradorlikning muhim ko'rsatkichlari (SMK) –** jamiyat
biznes-rejasining ajralmas qismi hisoblanadigan alohida ilova sifatida aks ettiriladigan jamiyatning strategik rivojlanish rejalariga asoslangan, ijroiya organi faoliyatining samaradorligini aniqlash uchun foydalaniladigan, miqdoriy o'lchovga oid baholash mezonlaridan iboratdir.

**Samaradorlikning yig'indi ko'rsatkichi (SYK) –** jamiyat ijroiya organi faoliyati samaradorligining muhim ko'rsatkichlari (SMK) bo'yicha o'rtacha hisoblangan miqdori.

**Bonus –** ijroiya organining yil yakunlari bo'yicha faoliyati samaradorligi yuqori baholangan hamda sof foydaning reja ko'rsatkichi bajarilgan taqdirda, unga jamiyatning tegishli boshqaruv organi qaroriga asosan bir yo'la to'lanadigan qo'shimcha rag'batlantirish turi.

**III. Ijroiya organiga haq to'lash tartibi va miqdori**

6. Jamiyat ijroiya organiga haq to'lash quyidagi to'lovlarni o'z ichiga olishi mumkin:

6.1.Lavozim maoshi;

6.2. Ijroiya organi faoliyati samaradorligini baholash natijalariga ko'ra to'lanadigan rag'batlantirish to'lovlari;

6.3. Bonuslar;

6.4. Davlat tomonidan belgilanadigan ishlanmaydigan bayram kunlari munosabati bilan mukofotlar;

6.5. Sog'liqni tiklash uchun yilda bir marta beriladigan moddiy yordam;

6.6. Vaqtincha mehnatga layoqatsizlik nafaqasi;

6.7. Kompensasiya to'lovlari.

Bunda, 6.1 va 6.6 kichik bandlarida ko'rsatilgan to'lovlarni amalga oshirish uchun jamiyat boshqaruvi organining alohida qarorini qabul qilish talab etilmaydi.

6.2 va 6.3 kichik bandlarida ko'rsatilgan to'lovlarni amalga oshirish uchun jamiyat yagona aksiyadorining alohida qarori qabul qilinadi.

6.7 kichik bandida ko'rsatilgan to'lovlarni amalga oshirish uchun jamiyat kuzatuv kengashining alohida qarori qabul qilinadi.

6.4 va 6.5 kichik bandlarida ko'rsatilgan to'lovlarni amalga oshirish uchun jamiyat ijro organining alohida qarori qabul qilinadi.

7. Jamiyat ijroiya organi lavozimiga, malakaviy talablariga va bajaradigan ishlari tarkibi bilan bog'liq bo'lgan, boshqaruv a'zoligi uchun quyidagi miqdorlarda qat'iy belgilangan lavozim maoshi belgilanadi:

- jamiyat Bosh direktoriga – O'zbekiston Respublikasi hududida mehnatga haq to'lashning eng kam miqdorining o'n bir barobari.

8. Jamiyat ijroiya organining lavozim maoshi har oyda amalda ishlagan vaqti uchun to'lanadi.

9. Rag'batlantirish ijroiya organiga jamiyatni boshqarish samaradorligini oshirishdan va uning hisobot davri uchun rivojlanish strategiyasi va biznes-rejasida belgilangan maqsadlarga (reja ko'rsatkichlariga) erishishdan manfaatdorligini ta'minlash uchun to'lanadi.

Bunda, rag'batlantirish har chorak va yil yakuni bo'yicha faoliyat natijalari bo'yicha amalga oshiriladi.

10. Ijroiya organi faoliyati samaradorligini baholash natijalari bo'yicha rag'batlantirish to'lovlari jamiyatning biznes-rejasida belgilangan miqdorda sof foyda olingan taqdirda, faoliyat samaradorligi baholanganidan keyin amalga oshiriladi va bajarilgan ishlariga mos ravishda quyidagi mezonlarga ajratiladi: **etarli darajada emas, o'rtacha darajada, etarli darajada va yuqori darajada**.

11. Jamiyatning boshqaruv organi tomonidan tasdiqlangan jamiyat biznes-rejasining ko'rsatkichlaridan kelib chiqqan holda, Smkni bajarish bo'yicha ijroiya organining **hisoboti har chorakda eshitib boriladi**.

12. Ijroiya organi faoliyati samaradorligi natijalaribo'yicha rag'batlantirish O'zbekiston Respublikasi Vazirlar Mahkamasining 2015 yil 28 iyuldagi 207-son qarori bilan tasdiqlangan Davlat ulushi bo'lgan aktsiyadorlik jamiyatlari va boshqa xo'jalik yurituvchi sub'ektlar faoliyati samaradorligini baholash mezonlari to'g'risidagi Nizomga muvofiq amalga oshiriladi.

13. Ijroiya organi faoliyati samaradorligini baholash natijalari bo'yicha har chorakda to'lanadigan rag'batlantirish to'lovlari miqdori **jamiyatning biznes-rejasida belgilanadi**, biroq rag'batlantirish to'lovlarining eng ko'p miqdori lavozim maoshining **1 (bir)** barobari miqdoridan ko'p bo'lishi mumkin emas.

14. Hisobot davrida jamiyat ijroiya organini mukofotlash miqdori biznes-rejada nazarda tutilgan ijro etuvchi organni moddiy rag'batlantirish puli miqdorini Sykga ko'paytirish yo'li bilan quyidagi **formula** orqali aniqlanadi:

**Rchor = 1** x**Lokd**x**SYK** x **K,** bunda:

**Rchor**– hisobot choragi yakuni bo'yicha ijroiya organi rahbariga
to'lanadigan rag'batlantirish miqdori;

**1**– biznes-rejada belgilangan ijroiya organini rag'batlantirish miqdori (koeffisienti);

**Lokd** – jamiyat ijroiya organining amaldagi lavozim maoshi (hisobot choragi boshiga yoki mehnat shartnomasi tuzilgan sanaga);

**SYK** – hisobot choragi yakuni bo'yicha SMKning yig'indi ko'rsatkichi (koeffisienti);

**K** – quyidagi formula bilan aniqlanadigan,amalda ishlagan davri:

**K** = Kaml / Knorm

**Kaml** – hisobot choragida amalda ishlagan kunlar soni;

**Knorm** – hisobot choragida me'yor bo'yicha ish kunlari soni;

Hisobot davrida ijroiya organi rahbari va a'zolarining haqiqatda ishlagan kunlariga ularning mehnat ta'tilidagi, kasallik vaqarasidagi, malaka oshirish ta'tilidagi va o'z hisobidan ta'tildagi (agarda 15 kalendar kunidan oshmasa) bo'lgan kunlari soni ham kiradi.

Bunda, boshqaruv organi yoki qo'mitaning qaroriga binoan ijroiya organning jamiyat faoliyati natijalarini shakllantirishdagi haqiqiy ishtirokidan kelib chiqib, tuzatish koeffisienti qo'llanishi mumkin.

15. Agar SYK va uning bajarilishi foizi barcha Smkning kamida **yarmida prognozdan** (maqsadli ko'rsatkichdan) oshsa, jamiyatning yagona aktsiyadori qaroriga asosan ijroiya organini mukofotlash miqdori **biznes-rejada nazarda tutilgan** mukofotlash miqdoriga nisbatan **ikki barobar oshirilishi** mumkin.

16. Ijroiya organi faoliyati samaradorligini baholash natijalari bo'yicha rag'batlantirish to'lovlarini to'lash kuzatuv Kengashining qaroriga muvofiq har chorakda amalga oshiriladi.

17. Agar yil (chorak) davomida jamiyat ijroiya organi yangi saylangan bo'lsa, u holda jamiyat ijroiya organi faoliyati samaradorligini baholash natijalari bo'yicha rag'batlantirish to'lovlari ularning haqiqatda ishlagan davriga mutanosib ravishda to'lanadi.

18. SMK, SYK va ularning yil yakunlari bo'yicha bajarilishi auditorlik tashkiloti tomonidan, yil yakunlari bo'yicha audit o'tkazish to'g'risidagi shartnomaning alohida qo'shimcha predmeti doirasida yoki alohida auditorlik tashkiloti tomonidan turdosh xizmatlari ko'rsatish yo'li bilan tekshirilishi lozim.

19. Auditorlik tashkiloti tomonidan o'tkazilgan tekshirish natijalariga ko'ra, ilgari hisoblangan SMK, SYK miqdori va ularning bajarilish foizlariga zarur aniqliklar kiritiladi. Agar SMK, SYK miqdoriga va ularning bajarilishi foizlariga kiritilgan aniqlashtirishlar natijasida:

jamiyatning ijroiya organiga to'lanadigan to'lovlar miqdorini yaxshilash uchun ularni **qo'shimcha ravishda hisoblab chiqish zarurligi aniqlanganda** mazkur ijobiy farq hisobot yilidagi ish yakunlari bo'yicha ularga to'lanadigan rag'batlantirish pullari to'lanayotganda to'g'rilanadi;

**ortiqcha to'langan to'lovlarni ushlab qolish zaruriyatini** keltirib chiqaruvchi holat aniqlanganda, jamiyatning ijroiya organiga ilgari to'langan to'lovlardagi salbiy farq hisobot yilidagi ish yakunlari bo'yicha ularga rag'batlantirish pullari to'lanayotganda tuzatiladi yoki ularning roziligi bilan **ish haqidan ushlab qolinadi** yoxud qonunchilikda belgilangan boshqa usulda qoplanadi.

20. Agar yillik SYK miqdori **100 foizdan** ortiqni tashkil etsa hamda sof foydaning reja ko'rsatkichi bajarilgan bo'lsa, ijroiya organiga
jamiyatning yagona aktsiyadori qarori bilan sof foydaning rejadan oshirib bajargan qismidan quyidagi tartibda **bonus** to'lanishi mumkin:

reja 10 foizdan 20 foizgacha oshganda bonus miqdori - **1 foizgacha**;

40 foizgacha oshganda – **2 foizgacha**;

60 foizgacha oshganda – **3 foizgacha**;

80 foizgacha oshganda – **4 foizgacha**;

100 foizgacha va undan ortiq oshganda – **5 foizgacha.**

21. Ijroiya organiga bonuslarni to'lash yil yakuni bo'yicha amalga oshiriladi.

22. Bonusning shaxsiy miqdori bonus olish huquqiga ega bo'lgan ijroiya organi uchun bonus hisoblanadigan hisobot yilida hisoblangan jami lavozim maoshining umumiy miqdoridagi ulushini ushbu tartibning 20-bandida ko'rsatilgan bonus miqdoriga ko'paytirish yo'li bilan hisoblanadi.

23. Bonus hisobot yilida **6 oydan ortiq** ishlagan ijroiya organiga to'lanadi.

24. To'langan bonus miqdori to'g'risidagi axborot to'lov amalga oshirilgan sanadan boshlab **ikki kun muddatda** davlat ishtirokidagi jamiyatlar rasmiy **veb-saytiga joylashtiriladi**.

25. Mehnat ta'tiliga chiquvchi ijroiya organi rahbariga lavozim maoshining
**1 baravari** miqdorida sog'ligini tiklash uchun yilda bir marta beriladigan moddiy yordam to'lanadi.

Ishdagi zarurat tufayli mehnat ta'tili keyingi yilga qoldirilsa, ko'rsatilgan moddiy yordam hisobot yilining dekabr oyida to'lanadi.

26. Ijroiya organiga vaqtinchalik mehnatga layoqatsizlik bo'yicha nafaqalar va kompensasiya to'lovlari Qonunchilik hujjatlarida belgilangan tartibda amalga oshiriladi.

**IV. Ijroiya organiga rag'batlantirish to'lovlarini
to'lashdagi cheklovlar**

27. Jamiyat ijroiya organiga quyidagi hollarda ijroiya organi faoliyati **samaradorligini baholash natijalari bilan bog'liq har qanday rag'batlantirish to'lovlari va bonuslarning** hisoblash va to'lashga **yo'l qo'yilmaydi,** bundan qonun hujjatlarida nazarda tutilgan hollar mustasno:

- ijroiya organi faoliyati samaradorligi **qoniqarsiz yoki past darajada baholanganda** va/yoki ularning faoliyati umuman baholanmaganda;

- ijroiya organi faoliyati samaradorligi natijalarini Davlat aktivlarini boshqarish agentligining **rasmiy veb-saytida** *(*[*https://kpi.davaktiv.uz/site/*](https://kpi.davaktiv.uz/site/)*)* **e'lon qilmaganda**;

- jamiyatning faoliyati to'g'risidagi Qonunchilik hujjatlarida belgilangan ma'lumotlar Davlat aktivlarini boshqarish agentligining "Davlat mulki" axborot tizimiga o'z vaqtida taqdim etilmaganda;

- ijroiya organiga nisbatan Hukumat yoki kuzatuv kengashi tomonidan intizomiy jazo chorasi hayfsan berilganda;

- jamiyatning yillik sof foydasi miqdori jami to'lanishi lozim bo'lgan rag'batlantirish mablag'lari miqdoridan kam bo'lganda.

Shuningdek, ko'mitaning xulosasiga asosan kuzatuv kengashi tomonidan rag'batlantirish mablag'larini to'lamaslik to'g'risida qaror qabul qilinishi mumkin.

28. Ijroiya organi faoliyati samaradorligi ketma-ket ikki chorak mobaynida qoniqarsiz yoki past darajada (har qanday uyg'unlikda) va/yoki umuman baholanmagan bo'lsa, yoxud uning natijalari Davaktiv agentligi rasmiy veb-saytida joylashtirilmagan bo'lsa, jamiyatning yagona aktsiyadori yoki kuzatuv kengashi tomonidan ijroiya organi rahbari bilan mehnat shartnomasini bekor qilish tashabbusi bilan chiqishga olib keladi.

Agarda ijroiya organi a'zolari vakolatlari muddatidan oldin bekor qilinsa, unga hisobot davridagi belgilangan rag'batlantirishni hisoblash va to'lash jamiyat ijroiya organi vazifasini bajargan haqiqiy vaqtini hisobga olgan holda amalga oshiriladi.

**V. Ijroiya organini rag'batlantirish manbalari**

29. Jamiyat ijroiya organini rag'batlantirish tegishli boshqaruv organining qarori qabul qilingandan so'ng, 1 (bir) oy ichida to'lanadi.

30. Tegishli boshqaruv organi qarori asosida qabul qilinadigan jamiyat ijroiya organi buyrug'i bilan rag'batlantirish amalga oshiriladi.

31. Jamiyatning aylanma (pul) mablag'lari hisobot davri uchun ijroiya organiga haq to'lash manbasi hisoblanadi.

32. Jamiyatning hisobot davri uchun sof foydasi ijroiya organiga bonus to'lashning manbasi hisoblanadi.

**VI. Yakunlovchi qoidalar**

33. Mazkur Nizom qo'mita tomonidan ishlab chiqilib, jamiyat kuzatuv kengashi tomonidan ma'qullangandan so'ng, yagona aktsiyador qarori bilan tasdiqlanadi.

34. Nizom yagona aktsiyadori qarori bilan tasdiqlangan kundan boshlab kuchga kiradi va uni bekor qilingunga yoki rag'batlantirish to'lash bo'yicha yangi Nizom qabul qilingunga qadar amal qiladi.

35. Nizomga o'zgartirish va/yoki qo'shimchalar qonunchilikka, jamiyat ustaviga, ichki hujjatlariga o'zgartirish va/yoki qo'shimchalar kiritilishi munosabati bilan kiritilishi mumkin.

Nizomga o'zgartirish va/yoki qo'shimchalar yagona aktsiyador qarori bilan tasdiqlanganidan so'ng, kuchga kiradi.

36. Mazkur Nizomda belgilangan to'lovlarni amalga oshirish bilan bog'liq nizolar kuzatuv kengashi tomonidan ko'rib chiqiladi.

37. Jamiyatning korporativ boshqaruv organlarida nizolarni hal etishning iloji bo'lmasa, o'zining qonuniy huquqlari va manfaatlari buzilgan deb hisoblagan ijroiya organi O'zbekiston Respublikasi qonun hujjatlarida belgilangan tartibda sud organlariga murojaat qilishga haqli.

38. Agarda, O'zbekiston Respublikasi qonunchiligiga va/yoki jamiyatning ustaviga kiritilgan o'zgartirishlar natijasida ushbu Nizomning alohida qoidalari (talablari) bandlari ularga zid kelsa yoki mos bo'lmasa, O'zbekiston Respublikasi qonunchiligi va/yoki jamiyatning ustavi normalari amal qiladi.

39. Mazkur Nizomga asosan jamiyat ijroiya organiga to'lanadigan haq miqdorlari u bilan tuziladigan mehnat shartnomasida belgilanishi lozim.